钦定古今图书集成/明伦汇编/氏族典/第235卷 > 张昭
## 钦定古今图书集成/明伦汇编/氏族典/第235卷 > 张昭

按《吴志张昭传》：“昭字子布，彭城人也。少好学，善隶书。
从白侯子安受《左氏春秋》，博览众书。与琅邪赵昱、东
海王朗俱发名友善。弱冠察孝廉不就。与朗共论旧
君讳事，州里才士陈琳等皆称善之。汉末大乱，徐方
士民多避难扬土。昭南渡江，孙策创业，命昭为长史
抚军中郎将，升堂拜母，如比肩之旧。文武之事，一以”
委昭。策临亡，以弟权托昭，昭率群僚立而辅之。上表
汉室，下移属城，中外将校，各令奉职。权悲感未视事，
昭身自扶权上马，陈兵而出，然后众心知有所归。昭
复为权长史，授任如前。后拜绥远将军，封由拳侯。初，
权当置丞相，众议归昭。权曰：“方今多事，职统者责重，
非所以优之也。”乃用顾雍。权既称尊号，昭以老病，上
还官位及所统领，更拜辅吴将军，班亚三司，改封娄
侯，食邑万户。在里宅无事，乃著《春秋左氏传解》及《论
语注》。昭每朝见，辞气壮厉，义形于色，曾以直言逆旨，
中不进见。后蜀使来，称蜀德美，而群臣莫拒。权叹曰：
“使张公在坐，彼不折自废，安复自夸乎！”权以公孙渊
称藩，遣张弥、许晏至辽东，拜渊为燕王。昭谏曰：“渊背
魏惧讨，远来求援，非本志也。若渊改图，欲自明于魏，
两使不反，不亦取笑于天下乎！”权与相反复，昭意弥
切，权不能堪，案刀而怒。昭熟视权，因涕泣横流。权掷
刀致地，与昭对泣，然卒遣弥、晏往。昭称疾不朝，权恨
之，土塞其门，昭又于内以土封之。渊果杀弥、晏。权数
慰谢昭，昭不得已，然后朝会。昭容貌矜严，有威风，权
常曰：“孤与张公言，不敢妄也。”举邦惮之。年八十一，《嘉
禾》五年卒，谥曰文侯。